b"\n_START_ARTICLE_\nFundamentalizem\n_START_PARAGRAPH_\nFundamentalizem je nazor, ki zahteva popolno privr\xc5\xbeenost na\xc4\x8delom dolo\xc4\x8dene ideologije oz. religije. Pojem fundamentalizem najpogosteje povezujemo z verskim fundamentalizmom, ki predstavlja razli\xc4\x8dne politi\xc4\x8dne ideologije in gibanja. Ta posku\xc5\xa1ajo celotno dru\xc5\xbebeno in politi\xc4\x8dno \xc5\xbeivljenje uskladiti z doslednim tolma\xc4\x8denjem verskega nauka. _NEWLINE_\xc4\x8ceprav so imela v teku zgodovine \xc5\xa1tevilna gibanja karakteristike verskega fundamentalizma, sta se izraz in njegov pomen skovala \xc5\xa1ele v za\xc4\x8detku 20. stoletja. Najpogosteje ga povezujemo z islamom v dr\xc5\xbeavah bli\xc5\xbenjega vzhoda, v manj\xc5\xa1i meri protestantizem v ZDA, \xc4\x8deprav bi se posamezni pojavi hinduizma v Indiji, \xc5\xbeidovstva v Izraelu, pa tudi katoli\xc5\xa1tva oz. pravoslavstva v Evropi in svetu - lahko ozna\xc4\x8dili kot verski fundamentalizem. Verski fundamentalizem se pogosto manifestira skozi popolno ali delno zavra\xc4\x8danje modernih idej, najsi bodo s podro\xc4\x8dja verske tolerance, sekularizma, odnosa med spoloma ali pa razni dose\xc5\xbeki znanosti in tehnologije, ki iz razli\xc4\x8dnih razlogov niso v skladu z dolo\xc4\x8denim verskim naukom, doktrino ali religiozno dogmo. Mnogi obravnavajo verski fundamentalizem kot reakcijo na vrsto dru\xc5\xbebenih in ekonomskih problemov, katerih sodobne ideologije, kot sta npr. liberalizem in socializem, nista zmogla re\xc5\xa1iti. V takih primerih se verski fundamentalizem pogosto zdru\xc5\xbeuje z nacionalizmom, fa\xc5\xa1izmom in rasizmom ter, v nekoliko manj\xc5\xa1i meri, s konservatizmom._NEWLINE_Fundamentalizem izredne poudarja skupne vrednote in tako poustvarja skupnost, ki komunicira preko vrednot in idej verskega teksta. Pri tem pomen pridobivajo tako duhovniki, sodniki, policisti, u\xc4\x8ditelji, zdravniki, ki negujejo tako vrednote besedil, ki so lahko izredno raznovrstne tako po pomenu kot uveljavitvi. Fundamentalizem je mnogokrat kritiziran kot neenotna neurejena skupnost izpostavljena mnogim konfliktom. Zaradi mo\xc4\x8dne idejne zaslombe v verstvih in religijah mora fundamentalna skupnost, sekta ali dru\xc5\xbeba biti jasno lo\xc4\x8dena od dr\xc5\xbeavnih funkcij. Vstavljanje verskih elementov v dr\xc5\xbeavne funkcije onkraj samih vrednot pomeni resno \xc5\xa1kodo fundamentalnim vrednotam.\n_START_SECTION_\nJudovski fundamentalizem\n_START_PARAGRAPH_\nFundamentalisti so zaznamovani z mo\xc4\x8dnimi prepri\xc4\x8danji:_NEWLINE_Judje so izbrano ljudstvo, ki se jim je Bog razodel in z njimi sklenil zavezo. Bog je obljubil, da bo Abrahamu in njegovim potomcem dal de\xc5\xbeelo Kanaan (obljubljena de\xc5\xbeela) v ve\xc4\x8dno posest. Razodetje je zapisano v osrednji judovski knjigi Tori._NEWLINE_Vsa tri omenjena verovanja so lahko povod v religijsko upravi\xc4\x8devanje nasilja. \xc5\xa0lo naj bi za sveto ljudstvo, ki se od ostalih razlikuje in je zato privilegirano. Obstajata dve vrsti nasilja in konfliktov, ki izhajata iz privilegiranja skupine: nasilje, ki ga izvaja privilegirana skupina za ohranjanje polo\xc5\xbeaja, in nasilje deprivilegiranih skupin, ki se borijo za izbolj\xc5\xa1anje polo\xc5\xbeaja. Vsakr\xc5\xa1no zoperstavljanje svetemu ljudstvu pomeni tudi bogoskrunstvo, ki zahteva kaznovanje. Judovski skrajni fundamentalizem je rezultat razli\xc4\x8dnih dejavnikov. Medsebojno se prepletajo vpra\xc5\xa1anja varnosti, politike in religije._NEWLINE_Judje pri negovanju svojih in\xc5\xa1titucij uporabljajo svoja verska prepri\xc4\x8danja in tako negujejo tudi neko obliko nacionalizma, kar je \xc5\xa1e posebej ob\xc4\x8dutljivo pri ohranjanju dr\xc5\xbeavne ureditve. V dr\xc5\xbeavi, kjer so fundamentalisti manj\xc5\xa1ina, to lahko pomeni izbolj\xc5\xa1ano organizacijo, tesnej\xc5\xa1o skupnost in trdnej\xc5\xa1o in bli\xc5\xbenjo skupnost. _NEWLINE_Sionizem ozna\xc4\x8duje politi\xc4\x8dno gibanje Judov za krepitev nacionalne zavesti in za samostojno dr\xc5\xbeavo Izrael. Gibanje je bilo najbolj aktivno pred drugo svetovno vojno, med njo in po njej Na drugi strani pa imamo haredime, kar po hebrejsko pomeni \xc2\xbbtisti, ki se bojijo Boga\xc2\xab. Gre za ultraortodoksno skupino, katere \xc5\xa1tevilo se vidno pove\xc4\x8duje od sedemdesetih let prej\xc5\xa1njega stoletja. Haredimi so pravoverni Judje, ki se natan\xc4\x8dno dr\xc5\xbeijo 613 zapovedi in prepovedi Mojzesove postave.\n_START_SECTION_\nKr\xc5\xa1\xc4\x8danski fundamentalizem\n_START_PARAGRAPH_\nNajve\xc4\x8dja razlika med muslimanskimi ekstremisti oziroma fundamentalisti in kr\xc5\xa1\xc4\x8danskimi ekstremisti je v priznanjih in naravi podpore, ki jo ekstremisti prejemajo. Kr\xc5\xa1\xc4\x8danski ekstremisti ne dobijo prakti\xc4\x8dno nobene podpore od kr\xc5\xa1\xc4\x8danske ali katere koli druge organizacije v ZDA in po svetu. \xc4\x8ceprav se zdi po eni strani presenetljivo, da so bila celo nekatera teroristi\xc4\x8dna dejanja storjena v imenu kr\xc5\xa1\xc4\x8danske vere, kot je bilo na primer streljanje v judovskem dnevnem centru v Los Angelesu leta 1999, ki ga je izvedel kr\xc5\xa1\xc4\x8danski ekstremist Buford O'Neal Furrow, jr, pa kr\xc5\xa1\xc4\x8danski fundamentalizem ni ni\xc4\x8d manj nevaren za mednarodni mir in varnost kot druge oblike verskega ekstremizma. Skupine, ki izvajajo ekstremisti\xc4\x8dna dejanja v imenu kr\xc5\xa1\xc4\x8danske vere, so v glavnem povezane z ameri\xc5\xa1kimi konzervativnimi kr\xc5\xa1\xc4\x8danskimi skupinami. Njihova dejanja so najbolj vidna v teroristi\xc4\x8dnih dejanjih zoper splav (ubijanje zdravnikov, ki izvajajo abortus, in napadi na klinike, kjer se izvajajo), v napadih na homoseksualce in njihove somi\xc5\xa1ljenike, v antisemitizmu in protiislamisti\xc4\x8dnih gro\xc5\xbenjah, zlasti po teroristi\xc4\x8dnem napadu ZDA 11. septembra. Christian Identity Movement (v nadaljevanju CIM) je oznaka za gibanje, ki je raz\xc5\xa1irjeno predvsem v ZDA, manj\xc5\xa1i del odpade tudi na Kanado in Veliko Britanijo. Gibanje, kot ga poznamo danes, se je razvilo iz \xc2\xbbbritanskega izraelizma\xc2\xab\xc2\xa0v 19. stoletju. Njihovo \xc5\xa1tevilo \xc4\x8dlanov je majhno, njihov nazor pa je skrajno konzervativno fundamentalisti\xc4\x8den. \xc4\x8clani so lahko medsebojno neodvisni, drugi so ohlapno povezani. Pomemben zgodovinski primer kr\xc5\xa1\xc4\x8danskega fundamentalisti\xc4\x8dnega boja je tudi teroristi\xc4\x8dni odpor irskih odpornikov, ki se onkraj oblastnih razmerij ubesedi tudi kot konflikt med protestanti in katoliki._NEWLINE_Kr\xc5\xa1\xc4\x8danski fundamentalizem se prav tako ukvarja s pravicami do izra\xc5\xbeanja vere, izra\xc5\xbeanja verskih prepri\xc4\x8danj in udejanja verskih resnic, ki jih mora dru\xc5\xbeba tolerirati. Praviloma je fundamentalizem posledica o\xc5\xbeje pripadnosti skupnosti, porast tak\xc5\xa1nih gibanj pa objasnjujejo s porastom razli\xc4\x8dnih oblik \xc4\x8da\xc5\xa1\xc4\x8denja in odpiranjem zahtevnih javnih demokrati\xc4\x8dnih razprav o bioetiki, kjer so lahko revnej\xc5\xa1i kristjani uveljavljali svoja prepri\xc4\x8danja.\n_START_SECTION_\nIslamski fundamentalizem\n_START_PARAGRAPH_\nIslam je religija, ki je za kr\xc5\xa1\xc4\x8danstvom najbolj raz\xc5\xa1irjena in najmlaj\xc5\xa1a religija. Termin islam pomeni \xc2\xbbpokor\xc5\xa1\xc4\x8dina bogu\xc2\xab\xc2\xa0(Alahu) \xe2\x80\x93 beseda izhaja iz arabskega korena salam (mir, blaginja). Razodet je bil Mohamedu prek Korana. Po njegovi smrti so islam \xc5\xa1irili kalifi (nasledniki), ki so se pogosto bojevali za obrambo islama ali za njegovo \xc5\xa1irjenje. Islam pozna dve pomembnej\xc5\xa1e smeri, a pozna tudi oblike skrajno nasilnega udejanjanja vere. Razlika med suniti in \xc5\xa1iiti je v nesoglasju glede nasledstva preroka Mohameda in v vodstvu muslimanskim narodom._NEWLINE_Kljub razlikam se smeri v mnogih stvareh strinjajo. Skupno jim je prepri\xc4\x8danje, da je Alah samo eden in da je edini bog. Menijo tudi, da je bil Mohamed poslednji prerok. Islam je religija, ki nelo\xc4\x8dljivo zdru\xc5\xbeuje vero in politiko, religijo in dru\xc5\xbebo. Temelji na petih stebrih vere: veroizpoved, obredna molitev, milo\xc5\xa1\xc4\x8dina, post in romanje. Vendar islam izrecno prepoveduje kakr\xc5\xa1no koli slabo govorjenje ali upodabljanje Alaha, preroka Mohameda in vseh drugih oseb v Koranu ali Stari zavezi. Posledica kr\xc5\xa1itve pravil, ki je za muslimane hud prekr\xc5\xa1ek, je lahko tudi smrt._NEWLINE_\xc2\xbbKoran ni le prakti\xc4\x8dni vodnik za organizacijo \xc5\xbeivljenja posameznika in skupnosti; je operativna dru\xc5\xbebena znanost, saj tudi sama nastaja v realnem gibanju, ki z delovanjem ljudi omogo\xc4\x8da celotnemu \xc4\x8dlove\xc5\xa1tvu in konkretnemu \xc4\x8dloveku vnovi\xc4\x8dno osvojitev njegove avtenti\xc4\x8dne biti. Zgodovina ima smisel, in sicer enega samega. Koran so bo\xc5\xbeja navodila za uresni\xc4\x8ditev zgodovine\xc2\xab. Koran in Suna obsegata skupek pravil, imenovanih islamsko ali \xc2\xbb\xc5\xa1eriatsko pravo\xc2\xab. Je Alahova beseda, ki je dana \xc4\x8dloveku in zato \xc5\xa1eriat pomeni muslimanu ve\xc4\x8d kot zakon. Je idealno pravo, \xc5\xbeivljenje z moralnimi na\xc4\x8deli islama. \xc5\xa0eriat je tisti, ki dovoljuje dobra in prepoveduje slaba \xc4\x8dlovekova dejanja._NEWLINE_Fundamentalisti\xc4\x8dni pogled na islam tako dolo\xc4\x8da zelo obse\xc5\xbeni svetovni nazor, ki vklju\xc4\x8duje popolno uresni\xc4\x8ditev \xc5\xa1eriatskega prava ter zavra\xc4\x8dajo zgodovinski razvoj islama. Islamski fundamentalizem je gibanje za \xc2\xbbprvotni islam\xc2\xab. Mnogi so vpeljali v teologijo tudi \xc5\xa1esti steber vere, d\xc5\xbeihad, katerega interpretacija pa je mnogokrat postala izrazito voja\xc5\xa1ka. Njegov cilj je islamizacija celotnega dru\xc5\xbebenega in politi\xc4\x8dnega sistema ter svetovna islamska dr\xc5\xbeava, ki bi temeljila na islamskem \xc5\xa1eriatskem pravu in na Koranu, kot najvi\xc5\xa1jem pravnem aktu. Islamsko versko pravo se imenuje \xc5\xa1eriat (\xc5\xa1arija), kar pomeni jasna, ravna pot. To pravo daje iz\xc4\x8drpne smernice za \xc5\xbeivljenje in za vodenje dr\xc5\xbeave. Kazni in odstopanja od tak\xc5\xa1nega ravnanja pa so stroga in mnogokrat odstopajo od mednarodnega prava. Versko prepri\xc4\x8danje zahteva od vernika neko aktivnost pri pridobivanju vernikov, a predvsem krut obra\xc4\x8dun z neverniki v primeru konflikta v imenu edinega pravega Boga."